Diari Oficial de la Generalitat Valenciana


Sumari del DOGV 8236, del 16-02-2018 (2018/1494)

ORDRE 5/2018, de 13 de febrer, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores de les subvencions destinades a la realització d'accions d'orientació laboral per a persones desocupades inscrites en el SERVEF.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2018/02/13/5/dof/vci/html**

### Dades del document

Número de DOGV
:   8236

Data del DOGV
:   16-02-2018

Secció del DOGV
:   I. DISPOSICIONS GENERALS

Número del document
:   2018/1494


Data del document
:   13-02-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 5/2018, de 13 de febrer, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores de les subvencions destinades a la realització d'accions d'orientació laboral per a persones desocupades inscrites en el SERVEF. [2018/1494]  
Índex  
Preàmbul  
Capítol I. Àmbit objectiu i subjectiu  
Article 1. Objecte  
Article 2. Entitats beneficiàries i requisits  
Article 3. Obligacions de les entitats beneficiàries  
Article 4. Persones destinatàries  
Capítol II. Itineraris  
Article 5. Contingut i lloc de realització dels itineraris d'inserció  
  
Article 6. Objectius d'actuació  
Article 7. Termini d'execució  
Capítol III. Subvencions  
Article 8. Costs subvencionables  
Article 9. Quantia de les subvencions  
Article 10. Finançament  
Article 11. Bestretes  
Capítol IV. Procediment  
Article 12. Presentació de sol·licituds  
Article 13. Procediment de concessió  
Article 14. Instrucció  
Article 15. Comissió tècnica de valoració  
Article 16. Criteris objectius d'atorgament  
Article 17. Resolució del procediment i recursos  
Article 18. Resolució d'incidències  
Capítol V. Desenvolupament de l'actuació  
Article 19. Subcontractació  
Article 20. Personal tècnic d'orientació  
Capítol VI. Control i justificació de l'actuació  
Article 21. Control  
Article 22. Justificació  
Article 23. Rendiments financers  
Article 24. Causes de minoració i reintegrament de les subvencions  
Article 25. Compatibilitat amb altres subvencions  
Capítol VII. Règim sancionador  
Article 26. Procediment sancionador  
Disposicions finals  
Primera. Normativa aplicable  
Segona. Habilitació normativa  
Tercera. Entrada en vigor  
  
  
PREÀMBUL  
  
L'article 149.1.7a de la Constitució atribueix a l'Estat la competència exclusiva en matèria de legislació laboral, i correspon a la Generalitat l'execució de la legislació de l'Estat en aquesta matèria, d'acord amb l'article 51 de l'Estatut d'Autonomia de la Comunitat Valenciana.  
  
L'article 49.3, de l'Estatut d'Autonomia de la Comunitat Valenciana estableix que la Generalitat té competència exclusiva en matèria de gestió de les funcions del Servei Públic d'Ocupació Estatal en l'àmbit de treball, ocupació i formació, i és el SERVEF, tal com estableix l'article 2 de Llei 3/2000, de 17 d'abril, per la qual es crea el Servei Valencià d'Ocupació i Formació, el que té a càrrec seu l'impuls i l'execució de la política de la Generalitat en matèria d'intermediació en el mercat de treball i d'orientació laboral.  
L'article 2.d del text refós de la Llei d'ocupació, aprovat per Reial decret legislatiu 3/2015, de 23 d'octubre, estableix com un dels objectius generals la realització de polítiques d'ocupació adequades d'integració laboral dirigida a aquells col·lectius que presenten més dificultats d'inserció laboral.  
Igualment, d'acord amb el que estableix l'article 36.3 de l'esmentat text refós de la Llei d'ocupació, els serveis i programes d'orientació laboral formen part de les polítiques actives d'ocupació i són, per tant, un element imprescindible per a millorar les possibilitats d'accés a aquest de les persones desocupades. Aquests serveis i programes poden ser gestionats, entre altres, mitjançant la concessió de subvencions públiques.  
Així mateix, l'article 38 de l'esmentat text refós de la Llei d'ocupació, en relació amb el desenvolupament de les polítiques actives d'ocupació, indica que els serveis i programes d'aquestes polítiques, els han de dissenyar i desenvolupar les comunitats autònomes i el Servei Públic d'Ocupació Estatal en l'àmbit de les seues competències.  
La present ordre, que té com a marc de referència la Llei 38/2003, de 17 de novembre, general de subvencions, d'ara en avant LGS, i les seues normes de desplegament, té com a objecte establir les bases reguladores de les subvencions encaminades a atendre les necessitats d'orientació laboral de les persones desocupades, especialment aquelles considerades d'atenció preferent, inscrites en els Centres SERVEF d'Ocupació, d'ara en avant CSE, amb la finalitat d'afavorir i incrementar la seua ocupabilitat.  
En l'article 30.1 del ja referit text refós de la Llei d'ocupació, es defineixen els col·lectius prioritaris, és a dir, les persones amb especials dificultats d'integració en el mercat de treball, especialment joves, amb particular atenció a aquelles amb dèficit de formació, dones, parats de llarga duració, majors de 45 anys, persones amb responsabilitats familiars, persones amb discapacitat o en situació d'exclusió social, i immigrants, respecte de la legislació d'estrangeria, o d'altres que es puguen determinar, en el marc del Sistema Nacional d'Ocupació. Així mateix, en l'article 30.2 s'estableix que, tenint en compte les especials circumstàncies d'aquests col·lectius, els serveis públics d'ocupació han d'assegurar el disseny d'itineraris individuals i personalitzats d'ocupació que combinen les diferents mesures i polítiques, ordenades i ajustades com cal al perfil professional de les persones que els integren i a les seues necessitats específiques.  
Així mateix cal destacar que a través d'aquesta ordre s'instrumenta una de les actuacions cofinançades pel Fons Social Europeu, dins del període de programació 2014-2020, recollides en el Programa Operatiu Regional de la Comunitat Valenciana, aprovat per la Decisió d'Execució de la Comissió de 17 de desembre de 2015 (CCI 2014ES05SFOP020). En concret, aquesta actuació s'emmarca dins de l'Objectiu Temàtic 8 que té per objecte promoure la sostenibilitat i la qualitat en l'ocupació i afavorir la mobilitat laboral, Prioritat d'Inversió 8.1, accés a l'ocupació per part dels demandants d'ocupació i de les persones inactives, inclosos els demandants de llarga duració i les persones allunyades del mercat laboral, i també les iniciatives d'ocupació locals i el foment de la mobilitat laboral i l'Objectiu Específic 8.1.1., consistent a millorar l'ocupabilitat de les persones desocupades, o demandants d'ocupació a través de l'orientació professional, i també impulsar l'activació de la població inactiva.  
També ha d'indicar-se que la present ordre s'enquadra en el Pla Operatiu Avalem Experiència 2017-2020.  
Les ajudes a l'orientació laboral regulades en aquesta ordre són compatibles amb el Mercat Comú, d'acord amb l'article 107.1 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, i de comunicar, d'acord amb el que estableix l'article 3.4, en relació amb l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no compleix tots els requisits establits en l'esmentat article 107.1, perquè les ajudes no afecten intercanvis comercials entre els Estats membres, ni falsegen ni amenacen de falsejar la competència per afavorir determinades empreses o produccions.  
  
En la tramitació de la present ordre s'han observat tots els tràmits exigits per la normativa vigent, es disposa dels informes preceptius i s'ha consultat el contingut del text amb els principals agents socials i entitats representatives.  
Pel que fa a l'informe previ i vinculant d'inexistència de duplicitats, la direcció general amb competència en matèria d'Administració local, de conformitat amb l'Ordre 1/2015, de 26 de maig, conjunta de la Conselleria de Presidència, i Agricultura, Pesca, Alimentació i Aigua, i de la Conselleria d'Hisenda i Administració Pública, per la qual es regula el procediment per a l'obtenció d'informes preceptius prevists en l'article 7.4 de la Llei 7/1985, de 2 d'abril, ha emés l'informe en què s'assenyala la inexistència de duplicitat ja que no la gestió municipal derivada del present programa en matèria d'orientació laboral incideix en un supòsit d'execució simultània amb l'exercici de aquesta competència per part de la Generalitat, per la qual cosa no cal la petició d'aquest informe per part de les entitats locals.  
  
La present ordre es considera l'instrument més adequat per a garantir la consecució dels principis de necessitat i eficàcia, i també el de proporcionalitat, ja que conté la regulació imprescindible per a atendre l'interés general protegit.  
A fi de garantir el principi de seguretat jurídica, la iniciativa normativa s'exerceix de manera coherent amb la resta de l'ordenament jurídic, nacional i de la Unió Europea.  
En aplicació del principi de transparència, es possibilita l'accés senzill, universal i actualitzat a la normativa en vigor i els documents propis del seu procés d'elaboració, en els termes establits en l'article 7 de la Llei 19/2013, de 9 de desembre, de transparència, accés a la informació pública i bon govern.  
En aplicació al principi d'eficiència, l'ordre evita càrregues administratives innecessàries o accessòries i racionalitza, en la seua aplicació, la gestió dels recursos públics.  
En virtut d'això, fent ús de les atribucions conferides per l'article 28.e de la Llei 5/1983, de 30 de desembre, del Consell, en relació amb l'article 4 del Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'ara en avant 1/2015, d'acord amb el Consell Jurídic Consultiu de la Comunitat Valenciana,  
  
  
  
ORDENE  
  
Capítol I  
Àmbit objectiu i subjectiu  
  
Article 1. Objecte  
La present ordre té per objecte establir les bases reguladores de les subvencions destinades a la realització d'accions d'orientació laboral, mitjançant el disseny i l'execució d'itineraris personalitzats d'inserció de les persones desocupades inscrites en els CSE, especialment aquelles considerades d'atenció preferent.  
  
Article 2. Entitats beneficiàries i requisits  
1. Poden ser beneficiaris de les subvencions regulades en la present ordre:  
a) Les entitats locals territorials de la Comunitat Valenciana, els seus organismes autònoms i entitats amb competència en matèria de promoció d'ocupació, dependents o assimilades a aquestes, la titularitat de les quals corresponga íntegrament a les entitats locals i altres ens públics dependents de l'Administració de la comunitat autònoma, sense ànim de lucre.  
b) Associacions, fundacions i altres entitats amb personalitat jurídica, públiques o privades, sense ànim de lucre.  
Les corresponents resolucions de convocatòria poden delimitar, en cada cas i d'entre les entitats relacionades anteriorment, les possibles entitats beneficiàries.  
2. Les entitats beneficiàries han d'acreditar una experiència mínima de dos anys en accions d'orientació, en els deu anys immediatament anteriors a la convocatòria corresponent.  
L'experiència ha de ser acreditada amb documentació que demostre fefaentment la naturalesa i les característiques de les accions d'orientació realitzades.  
3. De conformitat amb el que estableix l'article 11.2 de l'LGS, quan el beneficiari siga una persona jurídica, els membres associats que es comprometen a efectuar la totalitat o part de les activitats que fonamenten la concessió de la subvenció en nom o per compte del primer, tindran igualment la condició de beneficiaris, sempre que reunisquen els requisits establits en el punt 1 i 2 del present article.  
  
4. No poden obtindre la condició de beneficiaris aquelles persones o entitats en els quals concórrega alguna de les circumstàncies a què es refereix els apartats 2 i 3 de l'article 13 de l'LGS.  
  
Article 3. Obligacions de les entitats beneficiàries  
1. A més de les establides en l'article 14 de l'LGS i la resta de normativa aplicable i sense perjudici de les obligacions específiques que les Administracions competents els imposen, són obligacions de les entitats beneficiàries:  
a) Realitzar l'activitat que fonamenta la concessió de la subvenció en la forma, condicions i amb els terminis establits en les presents bases i en la convocatòria corresponent.  
b) Vetlar perquè les persones participants completen l'itinerari individualitzat dissenyat per a cada una d'elles.  
c) De conformitat amb l'article 3.2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, quan l'entitat beneficiària de la subvenció, d'acord amb la seua forma de constitució estiga subjecta al règim de dret privat, i la quantia en concepte d'ajudes o subvencions rebudes de l'Administració autonòmica o de qualsevol altra entitat enumerada en l'article 2 de l'esmentada llei, durant el període d'un any, siga per import superior a 10.000 euros, haurà de donar-hi l'adequada publicitat, indicant almenys l'entitat pública concedent, l'import rebut i el programa, l'activitat, la inversió o l'actuació subvencionada. La difusió d'aquesta informació s'ha de fer preferentment a través de les corresponents pàgines web. En el cas que no es dispose de pàgina web on fer aquesta publicitat, es podria complir aquesta obligació a través del portal que dispose la Generalitat.  
  
d) Trobar-se al corrent de les seues obligacions tributàries i davant la Seguretat Social, tant a la data de concessió com a la de pagament.  
e) Acreditar, mitjançant una declaració responsable, no estar incursa en les prohibicions per a obtindre la condició de beneficiària de subvencions indicades en els apartats 2 i 3 de l'article 13 de l'LGS.  
f) Observar la paritat quant a sexe entre les persones a orientar en els itineraris i, en especial, el que establisca la convocatòria corresponent respecte d'això.  
g) Mecanitzar les accions d'orientació realitzades en l'aplicació informàtica posada a disposició de les entitats pel SERVEF, en el termini que establisca la convocatòria.  
h) Remetre amb caràcter trimestral, i també al final de l'actuació, als serveis territorials del SERVEF, la relació obtinguda de la referida aplicació informàtica en què han de figurar les dades de totes les accions d'orientació realitzades per cada tècnic orientador.   
i) Elaborar un expedient individual per a cada una de les persones orientades, que arreplegue totes les accions rebudes. El contingut d'aquest expedient podrà ser determinat en la convocatòria corresponent.  
j) Per a justificar les actuacions realitzades, cal presentar la documentació assenyalada en l'article 22.  
k) Aportar al SERVEF, després del requeriment, les dades, els informes o la documentació necessaris, en el termini màxim de 10 dies hàbils des de la seua sol·licitud, als efectes de possibles controls i verificacions derivades de la tramitació de l'expedient.  
l) No percebre cap quantitat per part de les persones a orientar.  
m) Per tractar-se d'ajudes cofinançades pel Fons Social Europeu, en el marc del Programa Operatiu Regional de la Comunitat Valenciana 2014-2020, els beneficiaris han de subjectar-se al que estableix el Reglament núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, sobre informació i publicitat del cofinançament de les ajudes pel Fons Social Europeu. Entre les esmentades normes, cal destacar que la concessió de la subvenció implica l'acceptació de ser inclòs en una llista que s'ha de publicar de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
n) Les entitats beneficiàries estan subjectes a les normes d'informació i publicitat arreplegades en el Reglament d'Execució (UE) numere 821/2014, de la Comissió de 28 de juliol de 2014, pel qual s'estableixen disposicions aplicable del Reglament (UE) número 1303/2013, del Parlament Europeu i del Consell, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions i el sistema per a l'emmagatzematge de dades.  
  
Així mateix, s'ha de comunicar a les persones participants de l'actuació que el projecte compta amb el cofinançament del Fons Social Europeu (d'ara en avant FSE) i de la Generalitat, a través del SERVEF.  
Amb aquesta finalitat, l'entitat ha d'estar subjecta a l'obligació de donar publicitat a l'activitat cofinançada segons la normativa comunitària vigent, amb la incorporació de l'emblema del FSE, del logotip i de la referència al fons en qüestió en tot el material imprés que es derive de les activitats objecte de la convocatòria, cartelleria, fullets, pàgina web i qualsevol altre mitjà de difusió que s'utilitze.  
o) Demanar dels participants de l'actuació les dades necessàries per al compliment de les obligacions derivades de l'article 125.2.d) I e) del Reglament 1303/2013 i article 5, i l'annex I i II del Reglament 1304/2013, ambdós del Parlament i del Consell de 17 de desembre de 2013, relatius a l'obligació d'arreplegar els indicadors d'execució i resultats corresponents a l'actuació i que es determinen en la convocatòria corresponent.  
p) Per tal com aquestes ajudes són susceptibles de cofinançament pel Fons Social Europeu, d'acord amb el que estableixen els articles 140 i 141 del Reglament (UE) núm. 1303/2013, del Parlament Europeu i del Consell, de 17 de desembre de 2013, l'entitat haurà de mantindre tots els documents justificatius relatius a les despeses suportades pels Fons sobre les operacions a disposició de la Comissió i del Tribunal de Comptes durant un termini de tres anys a partir del 31 de desembre següent a la presentació dels comptes en què estiguen incloses les despeses definitives de l'operació conclosa, la qual cosa s'estima que puga tindre lloc al desembre de l'any 2025.  
q) Mantindre la traçabilitat de tota la documentació tècnica i econòmica que permeta verificar, d'una banda, la correcta realització de les activitats objecte d'aquesta subvenció, i d'una altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que s'han de presentar a cofinançament del Fons Social Europeu.  
r) Les entitats beneficiàries han de complir la normativa de protecció de dades de caràcter personal, adoptant i implementant les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720 2007, de 21 de desembre pel qual s'aprova el Reglament de desplegament de la mencionada llei. Les entitats han d'establir les mesures organitzatives i tècniques necessàries per a garantir la seguretat de les dades a què accedisquen com a conseqüència de les actuacions que són objecte d'aquesta ordre. En especial, han d'adoptar les mesures adequades per a evitar l'alteració, pèrdua, el tractament o l'accés no autoritzat a les dades mencionades.  
s) Portar compte separat de la subvenció concedida, obrint els subcomptes necessaris d'ingressos i despeses, per cada acció d'orientació, i assignant en els subcomptes de despeses, si és el cas, la part corresponent de despeses comunes imputada a l'acció subvencionada. En el cas d'entitats subjectes a comptabilitat pública, aquesta obligació s'ha d'adequar als sistemes de comptabilització corresponents. Així mateix, la identificació del compte separat s'ha de fer amb la referència comuna a tots aquests «d'accions d'orientació POCV».  
t) Comunicar a l'òrgan concedent l'obtenció d'altres subvencions, ajudes, ingressos o recursos per a finançar les mateixes activitats i finalitats subvencionades d'acord amb les presents bases i la convocatòria corresponent, procedents de qualssevol altres administracions o entitats públiques o privades. Aquesta comunicació s'ha d'efectuar tan prompte com es conega el fet, i s'ha d'acreditar documentalment l'import, la procedència i l'aplicació de les esmentades ajudes.  
  
u) Sotmetre's a les actuacions de comprovació a efectuar pel SERVEF o qualssevol altres de comprovació i control financer que puguen realitzar els òrgans de control competents, tant els autonòmics, com els nacionals o comunitaris, amb l'aportació de la informació que els siga requerida d'acord amb el que estableixen els articles 45 i 46 de l'LGS, i també als controls i les auditories de qualitat que establisquen les Administracions competents, els resultats de les quals s'incorporaran als registres en què estiguen inscrites.  
v) Quan l'entitat beneficiària de la subvenció siga una entitat local, com a requisit previ al cobrament, ha de presentar l'acreditació d'estar al corrent en el compliment de l'obligació de rendició de comptes anuals davant de la Sindicatura de Comptes, de conformitat amb allò que disposa l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
w) Procedir al reintegrament dels fons percebuts en els supòsits establits en l'article 37 de l'LGS i en els articles 23 i 24 de la present ordre.  
x) Acreditar estar al corrent del compliment dels plans d'igualtat i altres mesures de promoció de la igualtat per part d'aquelles entitats beneficiàries obligades a aplicar les mesures previstes en els articles 45 i següents de la Llei orgànica 3/2007, de 22 de març, per a la igualtat efectiva de dones i homes.  
y) Qualsevol altra establida en la normativa vigent.  
2. L'entitat beneficiària queda obligada legalment a respondre de la correcta aplicació i justificació de la subvenció concedida, d'acord amb el que estableix l'article 14 de l'LGS. Amb independència de les funcions de control que corresponen a la Intervenció General de la Generalitat i de la competència sancionadora que correspon a la persona titular de la conselleria competent en matèria d'ocupació, el SERVEF podrà realitzar les actuacions de verificació i control necessaris per a vetlar per l'execució correcta de les accions objecte de la present ordre.  
  
  
Article 4. Persones destinatàries  
1. Són destinatàries de les accions previstes en aquesta ordre les persones desocupades inscrites en els CSE, si bé han de tindre, amb caràcter general, una atenció preferent, les persones pertanyents a algun o alguns dels següents col·lectius:  
a) Joves, menors de 30 anys, amb particular atenció a aquells amb dèficit de formació.  
b) Dones.  
c) Parats de llarga duració, és a dir aquelles persones que hagen romàs inscrites com a demandants d'ocupació i en els CSE almenys 360 dies durant els 540 dies anteriors a la data de la seua participació en les accions d'orientació regulades en aquesta ordre.  
  
d) Majors de 45 anys.  
e) Persones amb responsabilitats familiars.  
f) Persones amb discapacitat o diversitat funcional.  
g) Persones en situació de risc d'exclusió social.  
h) Immigrants, amb respecte a la legislació d'estrangeria.  
i) Altres que es puguen determinar, en el marc del Sistema Nacional d'Ocupació.  
Les corresponents convocatòries podran determinar el percentatge de persones a atendre pertanyents a aquests col·lectius.  
2. Els CSE de la Comunitat Valenciana, després de la petició de l'entitat beneficiària, han de remetre a aquesta una llista de persones candidates a participar en les accions d'orientació.  
La convocatòria pot contemplar la possibilitat que l'entitat aporte directament un percentatge de persones a orientar, sempre que es tracte de persones desocupades inscrites en el SERVEF.  
Tant el SERVEF com les entitats beneficiàries, en tot el procés de remissió de persones a orientar, han d'observar el principi de paritat de gènere o actuar d'acord amb les directrius que la convocatòria puga establir respecte d'això per a corregir les desigualtats en la matèria.  
  
  
Capítol II  
Itineraris  
  
Article 5. Contingut i lloc de realització dels itineraris d'inserció  
  
1. L'objectiu d'aquests itineraris és facilitar a les persones destinatàries, d'acord amb les seues circumstàncies professionals i personals, l'accés a activitats que milloren la seua ocupabilitat.  
Els itineraris tenen els següents objectius i continguts:  
a) Diagnòstic i activació per a l'ocupació. Establir el diagnòstic d'ocupabilitat i dissenyar l'itinerari personalitzat d'inserció, i també activar i incentivar la busca activa d'ocupació en les persones a orientar. Els itineraris s'han d'iniciar sempre amb accions que incidisquen en aquest objectiu.  
b) Recursos. Proporcionar a les persones a orientar els coneixements i recursos necessaris per a escometre, de manera autònoma, la recerca d'ocupació.  
c) Recerca activa d'ocupació. Assistir a la persona a orientar en el seu procés personal de recerca d'ocupació, sobre ofertes d'ocupació reals, mitjançant la presentació de candidatures que es faça de manera presencial o online.  
2. Les entitats beneficiàries han de fer els itineraris d'acord amb el catàleg d'accions i amb els continguts que determine el SERVEF en la convocatòria. En el cas que pretenguen utilitzar metodologia pròpia, aquesta haurà de ser presentada juntament amb la sol·licitud de subvenció i, si l'entitat resulta adjudicatària en el procés de concurrència competitiva, s'entendrà autoritzat el seu ús, llevat que el SERVEF denegue expressament aqueixa possibilitat amb una antelació mínima de 10 dies hàbils a l'inici d'aquestes. Cada acció ha d'estar associada a un objectiu específic dels arreplegats en el punt 1 d'aquest article.  
  
3. Tots els itineraris han d'iniciar-se amb un diagnòstic individualitzat i l'elaboració del perfil professional de la persona a orientar. Una vegada realitzat, l'entitat beneficiària haurà de dissenyar per a cada persona un itinerari basat en el catàleg d'accions que s'arreplegue en la convocatòria corresponent.  
4. Perquè es considere que s'ha complit l'objectiu d'orientar una persona, aquesta hauria d'haver participat, almenys, en dues accions grupals i tres accions individuals, a més de les esmentades accions han de comprendre els tres objectius de l'apartat 1 d'aquest article. Aquest nombre d'accions rep el nom «d'itinerari mínim».  
5. Totes les accions s'han de desenvolupar a la Comunitat Valenciana, tenint en compte que el lloc de realització d'aquestes ha d'estar situat en alguna de les localitats que constitueixen l'àmbit territorial de cada CSE. En els municipis en què existisquen diversos CSE, l'àmbit d'actuació comprendrà tot el municipi, amb independència del CSE a què estiga adscrit l'entitat.  
6. Per autorització expressa del SERVEF, a petició motivada de l'entitat beneficiària, o bé d'ofici pel mateix SERVEF, per motius d'eficàcia en el desenvolupament de les accions, aquestes es poden desenvolupar en un àmbit diferent del del centre del SERVEF d'adscripció de les persones inscrites.  
7. La convocatòria pot establir les condicions mínimes que han de complir els locals on es realitzen els itineraris.  
  
Article 6. Objectius d'actuació  
1. La convocatòria corresponent pot determinar els objectius o les quanties màximes d'actuació en funció del nombre potencial de persones participants per àmbit territorial i les possibilitats de finançament amb què compte l'actuació.  
2. La convocatòria es remetrà a la Base de dades Nacionals de Subvencions, amb caràcter previ a la publicació d'aquesta i del seu extracte en el Diari Oficial de la Generalitat Valenciana.  
  
Article 7. Termini d'execució  
Els itineraris han de realitzar-se en els terminis que s'assenyalen en la convocatòria corresponent i, en tot cas, en el termini màxim d'un any a comptar des de la data de notificació de la resolució de concessió de la subvenció. Per tant, es pot estendre la seua execució a l'exercici següent al de aquesta resolució, d'acord amb el que estableix l'article 28 del Decret 194/2013, de 20 de desembre, del Consell, pel qual s'aprova el Reglament d'organització i règim jurídic del SERVEF.  
  
  
  
Capítol III  
Subvencions  
  
Article 8. Costs subvencionables  
1. Les entitats beneficiades poden ser subvencionades en:  
a) Els costs directes de personal: el SERVEF subvenciona els costs salarials del personal tècnic d'orientació.  
b) Resta de costs subvencionables: Igualment s'ha de subvencionar un percentatge, determinat en la convocatòria, sobre els costs salarials o directes de personal subvencionable, per a cobrir la resta de costs de l'actuació, els quals s'han d'establir així mateix en la convocatòria.  
  
2. Per al càlcul de les subvencions arreplegades en la present ordre, es pot fer servir un mètode de costos simplificats, en aplicació del que estableixen els articles 67 i 68 del Reglament (UE) 1303/2013 i l'article 14 del Reglament (UE) 1304/2013, tot determinat en la convocatòria corresponent.  
  
Article 9. Quantia de les subvencions  
1. El càlcul de l'import màxim de subvenció a concedir a una entitat es realitza estimant un «itinerari mitjà» per persona a atendre, que conste del nombre d'accions grupals i individuals que es determine en la convocatòria corresponent.  
2. El nombre d'accions per «itinerari mitjà» és només una referència per a calcular la subvenció màxima a concedir, ja que l'entitat, sempre en funció de les necessitats que presenten les persones participants pot establir itineraris amb un major o menor nombre d'accions, tant de grupals com d'individuals, sempre que es complisca «l'itinerari mínim», establit en l'article 5.4 d'aquesta ordre, sense que això puga suposar, en cap cas, que es puguen elevar els imports màxims concedits.   
  
3- La convocatòria ha de fixar el cost directe de personal per hora d'orientació. Per al càlcul d'això s'ha de tindre en compte tant el temps dedicat a l'orientació en si com un percentatge de temps destinat a la preparació i mecanització de l'acció. El cost directe de personal per hora d'orientació es multiplicarà pel nombre total d'hores d'orientació previstes per a la realització dels «itineraris mitjans», i pel nombre de persones que pretenga orientar una entitat. Aquest import s'ha d'incrementar en el percentatge establit en la convocatòria corresponent per a subvencionar la resta de costos de les actuacions, i el resultat és l'import màxim de la subvenció a percebre.  
Per al càlcul «de l'itinerari mitjà», s'ha d'estimar, en les accions grupals, una assistència mitjana de huit persones, si bé, les accions grupals poden celebrar-se amb l'assistència d'entre quatre i dotze persones.  
  
4. Per a l'execució de les distintes accions d'orientació fins a arribar a l'import màxim concedit en la resolució, l'entitat beneficiària ha de tindre en compte que el SERVEF no pot subvencionar una participació de persones que supere el doble del nombre de persones concedides en l'esmentada resolució.  
5. Les accions d'orientació realitzades a les persones que no arriben a cobrir el nombre d'accions de l'itinerari mínim previst en l'article 5.4 reben una subvenció del 50 % del cost directe de personal.  
6. L'import total d'ajudes a atorgar, en tot cas, i tenint en compte l'existència d'un import màxim a concedir a una entitat, té com a límit la dotació econòmica prevista per a cada exercici.  
  
Article 10. Finançament  
En la convocatòria corresponent s'ha de determinar l'import global de les ajudes, l'origen dels fons que les han de finançar i la distribució territorial dels crèdits, que té caràcter estimatiu, segons el que estableix l'article 58.4 del Reglament de l'LGS, aprovat per Reial decret 887/2006, de 21 de juliol. La Direcció General del SERVEF, mitjançant una resolució que es publique en el DOGV, pot, sense necessitat d'obrir un nou termini de presentació de sol·licituds, incrementar les dotacions econòmiques previstes inicialment i també variar la distribució territorial dels crèdits, després de la realització de les modificacions procedents en l'expedient de despeses abans de la resolució de la concessió, segons el que estableix el mencionat reglament.   
  
Article 11. Bestretes  
1. Es poden realitzar pagaments anticipats en els termes que estableix l'article 171.2 i 3 de la Llei 1/2015. D'acord amb la sol·licitud presentada segons el model per part de l'entitat beneficiària, es pot abonar, com a bestreta de pagament de la subvenció concedida, el 30 % d'aquesta, sempre que s'aporte prèviament una certificació de l'inici de les accions per part de l'entitat beneficiària  
2. La sol·licitud de bestreta, juntament amb la documentació indicada, ha de presentar-se en els serveis territorials del SERVEF, en el termini que determine la convocatòria.  
3. Les entitats beneficiàries han de disposar d'un compte bancari específic per a l'ingrés de les bestretes pel SERVEF i han d'aportar el document corresponent juntament amb la sol·licitud de la subvenció.  
  
4. Les entitats beneficiàries, com a administracions públiques de caràcter territorial o entitats sense ànim de lucre, estan exemptes de la constitució de garanties per pagaments anticipats, en virtut del que disposa l'article 171.5 de la Llei 1/2015.  
  
  
Capítol IV  
Procediment  
  
Article 12. Presentació de sol·licituds  
1. Les convocatòries han d'arreplegar el nombre total de persones destinatàries i la seua distribució per províncies, d'acord amb el CSE on estiguen inscrites.  
2. Les entitats han de presentar una sol·licitud per cada CSE on pretenguen actuar.  
3. Les sol·licituds s'han de formular en la forma i amb el termini que s'establisquen en la convocatòria corresponent.  
4. Juntament amb la documentació específica que determine la convocatòria i en relació amb les obligacions de les entitats beneficiàries, les entitats sol·licitants han de presentar:  
a) Declaració responsable de no incórrer en les circumstàncies assenyalades en l'article 13 de l'LGS.  
b) Acreditació de trobar-se al corrent de les obligacions tributàries i davant la Seguretat Social. Per a això, el sol·licitant pot autoritzar al òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de Generalitat i el seu sector públic. Els que no atorguen aquesta autorització han d'aportar la documentació acreditativa de trobar-se al corrent d'aquestes obligacions.  
  
5. La sol·licitud, juntament amb la documentació requerida i d'acord amb el que estableix la convocatòria corresponent, s'ha de presentar preferentment en el registre d'entrada de les direccions territorials del SERVEF, o en qualsevol de les oficines públiques i llocs a què faça referència la legislació vigent de procediment administratiu comú.  
6. De conformitat amb allò que disposen l'article 14.2 i la disposició transitòria segona de la Llei 39/2015, d'1 d'octubre, la convocatòria pot establir el procediment electrònic per a la presentació i tramitació de les sol·licituds  
  
Article 13. Procediment de concessió  
1. El procediment de concessió de les subvencions regulades en la present ordre s'ha de tramitar en règim de concurrència competitiva. Aquest procediment ha de tindre en compte el que estableix el capítol II, del títol X, de la Llei 1/2015 i el títol I, de l'LGS.  
2. El procediment s'inicia d'ofici mitjançant la publicació de la convocatòria corresponent en el DOGV aprovada mitjançant una resolució de la persona titular de la Direcció General del SERVEF, d'acord amb les consignacions establides en la Llei de pressupostos de la Generalitat per a l'exercici econòmic corresponent.  
  
Article 14. Instrucció  
1. La Instrucció del procediment de concessió correspon a les direccions territorials del SERVEF, que han de rebre les sol·licituds presentades i verificar que aquestes compleixen els requisits per a poder ser tramitades.  
2. Quan la sol·licitud no complisca els requisits exigits o no s'aporte, adjunta, la documentació que, d'acord amb la present ordre i la convocatòria corresponent, resulte exigible, es requerirà la persona interessada perquè, de conformitat amb allò que disposa l'article 68 de la Llei 39/2015, d'1 d'octubre, esmene la falta o aporte els documents preceptius, amb indicació que, si així no ho fa, es considerarà que ha desistit de la seua petició, tot després de resolució, que ha de ser dictada en els termes establits legalment.  
3. L'òrgan competent per a la instrucció, a la vista de la documentació que es troba en l'expedient i de les obligacions que s'adquirisquen amb la concessió de les ajudes, pot demanar els informes dels organismes i entitats que crega oportú i efectuar les comprovacions necessàries sobre l'exactitud de tot això.  
4. En el cas que els documents exigits que han d'adjuntar-se a la sol·licitud de concessió d'ajudes hagen sigut aportats anteriorment per l'interessat a qualsevol Administració, el sol·licitant podrà acollir-se, d'acord amb el que estableix la legislació de procediment comú, al dret de no presentar documents no exigits per les normes aplicables al procediment o que ja es troben en poder de la Generalitat, sempre que es faça constar la data, l'òrgan o la dependència a què van ser adreçats, la identificació del procediment en què hi són i que no hagen transcorregut més de cinc anys des de la finalització del procediment a què corresponguen. En aquest supòsit s'ha d'autoritzar expressament el SERVEF a demanar aquesta documentació en nom seu.  
  
5. Després d'haver examinats les sol·licituds, l'òrgan instructor ha d'emetre un informe en què conste que, de la informació que es troba en el seu poder, es dedueix que els beneficiaris compleixen tots els requisits necessaris per a accedir a les ajudes.  
  
Article 15. Comissió tècnica de valoració  
1. En cada direcció territorial del SERVEF s'ha de constituir una comissió tècnica de valoració com a òrgan col·legiat als efectes de valorar les sol·licituds, tenint en compte la Llei 9/2003, de la Generalitat, de 2 d'abril, per a la igualtat entre dones i homes, i també l'article 53 de la Llei orgànica 3/2007, de 22 de març, per a la igualtat efectiva de dones i homes, que estableixen el principi que els òrgans col·legiats de l'Administració procuren que la seua composició s'ajuste al principi d'equilibri per raó de sexe.  
2. La comissió, la integren la persona que exercisca la direcció del servei amb competència en gestió administrativa i coordinació de centres, que la presidirà, llevat que designe substitut, i dos vocals designats per la persona titular de la direcció territorial del SERVEF. Un dels vocals ha d'exercir les funcions de secretaria de la comissió de valoració.  
3. La comissió ha d'emetre un informe on es concrete el resultat de l'avaluació efectuada, i la proposta de concessió corresponent, l'ha de formular la direcció territorial del SERVEF a l'òrgan concedent.  
  
Article 16. Criteris objectius d'atorgament  
1. La comissió de valoració, en l'àmbit de cada província ha de ponderar les sol·licituds presentades segons els criteris que s'estableixen en la present ordre, formulant les seues propostes de concessió sobre aquelles que obtinguen una major puntuació, fins al límit econòmic que es consigne en la convocatòria corresponent.  
2. La distribució econòmica provincial que es preveja en la convocatòria corresponent també pot ser objecte de variació en el cas que, en atenció a totes les sol·licituds presentades de conformitat en aquest àmbit, no s'haja esgotat l'import consignat amb aquesta finalitat.  
  
3. A la comissió de valoració correspon valorar les sol·licituds i memòries admeses d'acord amb els criteris següents:   
a) Persones que hagen sol·licitat atendre, fins a 8 punts  
Fins a 50 persones: 2 punts  
Fins a 150 persones: 4 punts  
Fins a 200 persones: 6 punts  
Fins a 250 persones: 8 punts  
b) Nombre de centres que dispose l'entitat en l'àmbit territorial sol·licitat per a la realització dels itineraris d'orientació corresponents, fins a 10 punts.  
2 centre: 4 punts  
3 centres: 8 punts  
4 centres o més: 10 punts  
c) Disposar d'un pla d'igualtat entre dones i homes vigent, prèviament aprovat per qualsevol Administració pública o òrgan competent diferent del que formula la sol·licitud: 6 punts  
d) Que en els òrgans o llocs de direcció de l'entitat hi haja, almenys, un 40 % de dones: 6 punts  
e) Que l'entitat dispose d'un pla sobre conciliació laboral, personal i familiar: 6 punts  
4. En cas d'empat en la puntuació, es donaria prioritat a l'entitat que obtinga més punts en el primer criteri. Si produïa un nou empat se seguiria el mateix procediment amb la resta de criteris en ordre descendent fins a l'últim. Si al final persistira l'empat, es donaria prioritat a l'entitat que haja presentat la seua sol·licitud amb anterioritat. Si encara persistira l'empat, aquest es dirimiria mitjançant la realització d'un sorteig davant l'òrgan instructor, després d'haver citar les entitats afectades.  
  
Article 17. Resolució del procediment i recursos  
1. La competència per a resoldre les sol·licituds de subvenció presentades correspon a la Direcció General del SERVEF o a l'òrgan en què aquesta delegue.  
2. El termini màxim per a resoldre i notificar la resolució és de 6 mesos, a comptar des de l'endemà de la conclusió del termini de presentació de sol·licituds.  
3. Després d'haver transcorregut aquest termini sense que s'haguera notificat resolució expressa, les persones interessades podrien entendre desestimades les seues sol·licituds per silenci administratiu, d'acord amb el que estableix l'article 25.5 de l'LGS. Això, sense perjudici que subsistisca l'obligació legal de l'Administració d'emetre una resolució expressa sobre la petició formulada.  
4. Les resolucions que es dicten s'han de notificar a les persones interessades en els termes que estableix la Llei 39/2015, del procediment administratiu comú de les administracions públiques.  
5. La resolució de concessió d'ajudes ha de contindre, com a mínim, els punts següents:  
a) Identificació de l'entitat beneficiària de la subvenció.  
b) Àmbit territorial de desenvolupament dels itineraris personalitzats d'inserció.  
c) Nombre de persones a orientar subvencionades.  
d) Import de la subvenció màxima concedida i el seu desglossament per conceptes: import dels costos directes de personal i resta de costos  
e) Qualssevol altres especificacions que s'estimen oportunes.  
6. Les resolucions de l'òrgan concedent esgoten la via administrativa.  
  
Article 18. Resolució d'incidències  
Després de la concessió de les ajudes, si es produeix cap alteració de les condicions tingudes en compte per a la concessió de la subvenció, la Direcció General del SERVEF o òrgan que tinga atribuïda la competència per delegació, ha de resoldre les incidències produïdes, com a modificacions justificades o com a variació no substancial de les condicions particulars de la concessió. En tot cas, la modificació només pot autoritzar-se si no danya drets de tercers i sempre que no supose la minoració de la valoració tècnica obtinguda en la sol·licitud de subvenció. Les possibles modificacions han de fonamentar-se en circumstàncies sobrevingudes durant el termini d'execució de l'activitat subvencionada que impedisquen l'execució del projecte sota les condicions establides al començament i formalitzar-se amb caràcter immediat al seu esdeveniment, i, en tot cas, abans de la conclusió d'aquest termini.  
  
  
Capítol V  
Desenvolupament de l'actuació  
  
Article 19. Subcontractació  
1. L'execució de les accions d'orientació subvencionades, l'ha de fer directament l'entitat beneficiària, sense que siga possible la subcontractació amb tercers.  
2. En tot cas, la contractació de persones físiques per a la impartició de les accions d'orientació subvencionades no es considera subcontractació. Aquesta contractació de personal per part de les entitats subvencionades mai pot comportar cap mena de relació jurídica amb la Generalitat.  
  
Article 20. Personal tècnic d'orientació  
1. El personal tècnic que realitze les accions d'orientació laboral ha d'estar en possessió d'una titulació acadèmica adequada per al seu exercici; a saber: psicologia, pedagogia, treball social, relacions laborals i recursos humans i educació social. A més, ha de disposar d'una experiència professional acreditada com cal, com a mínim, de 24 mesos en aquesta matèria.  
2. No és imprescindible l'especialitat adés mencionada quan el personal tècnic, a més d'estar en possessió de qualsevol titulació universitària oficial de grau o equivalent, puga demostrar una experiència professional, almenys, de 36 mesos en impartició d'accions d'orientació laboral.  
3. L'entitat ha de garantir que tot el personal tècnic proposat disposa del domini suficient en el maneig d'internet, d'eines ofimàtiques i xarxes socials per a impartir les accions individuals i grupals que ho requerisquen.  
4. La convocatòria ha de determinar la documentació necessària exigida per a acreditar els requisits establits en els apartats anteriors, i també el lloc i el termini de presentació.  
5. El personal tècnic pot ser substituït durant el desenvolupament de l'actuació, per causa justificada, per altres que complisquen els requisits establits en aquest article  
  
  
Capítol VI  
Control i justificació de l'actuació  
  
Article 21. Control  
La realització de les accions d'orientació pot ser supervisada pel personal del SERVEF designat a aquest efecte. La supervisió pot consistir en visites a les entitats on s'impartisquen els itineraris i les accions que els integren, en l'ús de les eines de control habilitades en l'aplicació informàtica del SERVEF utilitzada per les entitats, en control per mostreig de tots els elements que conformen un expedient de subvenció o en qualsevol altra que es considere oportuna. Aquesta supervisió es determina en la convocatòria.  
Així mateix el beneficiari està obligat a sotmetre's a les actuacions de control financer que puguen dur a terme les institucions europees.   
  
  
Article 22. Justificació  
1. Són objecte de justificació i del pagament corresponent aquelles actuacions realitzades per les entitats beneficiàries que, ajustant-se al que disposen les presents bases reguladores i en la convocatòria corresponent, hagen sigut rebudes per les persones orientades.  
2. A fi d'acreditar l'activitat realitzada, l'entitat beneficiària ha de presentar, en el termini improrrogable d'un mes des de l'acabament de les accions, davant els serveis territorials del SERVEF, el compte justificatiu de la subvenció, que ha de contindre, amb caràcter general, la documentació següent:  
a) Una memòria d'actuació que s'ha d'aportar conjuntament amb la documentació següent:  
1. Llistes i documentació mencionades en l'article 3.h, que no hagen hagut de ser aportades amb anterioritat i una llista, també obtinguda per l'aplicació informàtica, amb les accions totals rebudes per cada persona orientada i les accions realitzades per cada orientador. A aquestes llistes s'ha annexar la documentació següent:  
1.1. Fitxes de control de les accions grupals en què haja participat aquesta persona.  
1.2. Còpia del full de la fitxa tècnica d'assistència a acció individual de la persona a orientar que es corresponga amb les accions concretes incloses en la llista.  
2. El SERVEF ha de posar a disposició de les entitats beneficiàries el model de les fitxes descrites.  
b) Una memòria econòmica dels costs econòmics directes i indirectes imputats a la realització dels itineraris, que ha de contindre:  
1. Original i còpia de les nòmines imputades dels tècnics habilitats per a la realització dels itineraris d'inserció, acompanyades de les transferències bancàries que acrediten el seu pagament i en les que puga identificar-se el treballador i el període a què fan referència.  
2. Documents de cotització TC/1 i TC/2 de la Seguretat Social amb acreditació del seu pagament.  
3. Resta de despeses directes imputades a la realització dels itineraris i també despeses indirectes, amb indicació de la persona creditora i del document, l'import, la data d'emissió i la data de pagament, i també la quantia imputada, si és el cas.  
4. Una relació detallada, si és el cas, d'altres ingressos o subvencions que hagen finançat l'activitat subvencionada amb indicació de l'import, la procedència i l'aplicació.  
5. Si és el cas, els tres pressuposts que, en aplicació de l'article 31.3 de l'LGS, haja sol·licitat el beneficiari.  
6. Si és el cas, carta de pagament de reintegrament de les quantitats corresponents a fons no utilitzats de la subvenció anticipada.  
7. Identificació del subcompte d'ingressos on es comptabilitza la subvenció concedida. Relació de subcomptes de despeses utilitzats per a la gestió de la subvenció. En el cas d'entitats subjectes a comptabilitat pública, s'ha d'aportar la identificació en el sistema comptable dels projectes d'ingressos i despeses per les quals s'efectua la comptabilització de la subvenció.  
3. Els membres de les entitats previstes en l'apartat 2 de l'article 11 de l'LGS estan obligats a complir els requisits de justificació respecte de les activitats realitzades en nom i per compte del beneficiari, de la manera en què es determina en els apartats anteriors del present article. Aquesta documentació forma part de la justificació que està obligat a presentar el beneficiari que va sol·licitar la subvenció.  
  
4. A fi que les nòmines i documents acreditatius de les despeses no puguen ser imputats pel mateix concepte a altres subvencions, l'entitat ha d'aportar obligatòriament els originals d'aquests juntament amb una còpia. Els serveis territorials han de segellar els originals perquè queden afectats a la subvenció que amb aquells es justifica, i han de retindre per a l'expedient la còpia confrontada com cal, indicant el percentatge d'imputació de les despeses i la quantia exacta que resulte afectada per la subvenció.  
5. Es consideren despeses fetes les que han sigut pagades efectivament abans que acabe del període de justificació, i és per això que no s'admeten els pagaments ajornats.  
6. Per al lliurament de les transferències corrents per al pagament de les subvencions establides en la present ordre, s'aplica el règim general determinat en l'article 171.1 de la Llei 1/2015.  
7. És requisit per al pagament de la subvenció que els beneficiaris no siguen deutors, per resolució ferma de reintegrament. Per a acreditar-ho, han de presentar declaració responsable sobre tal circumstància.  
8. La documentació justificativa dels costs econòmics se sol·licita als efectes de comprovar que l'import concedit mitjançant la subvenció no supera el cost real de l'actuació subvencionada, de conformitat amb l'article 19.3 LGS, perquè la quantia a pagar s'ha de calcular, si és el cas, de conformitat amb el mètode de costs simplificats que es puga determinar en la convocatòria.  
  
Article 23. Rendiments financers  
D'acord amb el que estableix l'article 19.5 de l'LGS, els rendiments financers que es generen pels fons lliurats als beneficiaris incrementen l'import de la subvenció concedida i s'han d'aplicar igualment a l'activitat subvencionada, llevat que, per raons motivades com pertoca, es dispose el contrari. Per tal motiu, en aquesta ordre no s'incrementa l'import de la subvenció concedida, en raó de l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
  
Article 24. Causes de minoració i reintegrament de les subvencions  
1. L'alteració d'alguna de les característiques no essencials dels itineraris a realitzar, l'incompliment d'alguna de les condicions establides en la resolució de concessió, en les bases reguladores i en la convocatòria corresponent; la falta de justificació de part de la quantitat subvencionada i l'incompliment del principi de paritat de gènere entre les persones a orientar o allò que s'ha establit en relació a aquest principi en la convocatòria corresponent, poden donar lloc a la minoració de la subvenció concedida.  
2. És procedent també el reintegrament de les quantitats percebudes i l'exigència de l'interés de demora, quan l'entitat incórrega en qualsevol dels supòsits prevists en l'article 37 de l'LGS, o en els articles 91, 92 i 93 del seu reglament.  
3. L'òrgan competent per a la concessió de les ajudes ha d'incoar el corresponent procediment de reintegrament, a fi de garantir en tot cas el dret d'audiència de l'interessat en la tramitació del procediment. Els subjectes obligats al reintegrament són, a més dels que es determinen en la normativa bàsica estatal, els assenyalats en l'article 172 de la Llei 1/2015.  
4. Sense perjudici del que estableix l'LGS en matèria d'infraccions i sancions administratives, són causes específiques per a declarar la pèrdua total del dret al cobrament de la subvenció concedida i, si és el cas, de reintegrament d'aquesta:  
a) Obtenció de les subvencions amb falsejament de les condicions requerides per a això o ocultant aquelles que haurien pogut impedir-ho.  
b) Incompliment de la finalitat per a la qual va ser concedida la subvenció, o de les condicions exigides per a la seua concessió en la resolució d'aprovació.  
c) Percepció per part de l'entitat beneficiària de qualsevol quantitat econòmica procedent de les persones a orientar.  
d) Qualsevol altre motiu que perjudique el fi últim pel qual la subvenció haja sigut concedida.  
e) L'obstaculització de les actuacions de seguiment i control pel SERVEF o l'incompliment de les obligacions d'informació de dades.  
  
  
Article 25. Compatibilitat amb altres subvencions  
1. Les ajudes previstes en la present ordre són incompatibles amb qualssevol altres rebudes per a la mateixa finalitat i procedents de qualsevol Administració o entitat pública o privada, nacionals, de la Unió Europea o d'organismes internacionals.  
2. Quan es tinga coneixement de la concessió a l'entitat beneficiària d'una ajuda o subvenció per una altra Administració o ens públic o privat de naturalesa concurrent amb el mateix objecte i finalitat, es dictarà una resolució d'anul·lació o, si és el cas, de reintegrament de l'ajuda.  
  
  
Capítol VII  
Règim sancionador  
  
Article 26. Procediment sancionador  
El règim sancionador s'aplica, per la comissió d'infraccions administratives previstes en la normativa bàsica estatal establida en el títol IV de l'LGS, a aquells subjectes beneficiaris de subvencions que en siguen responsables. Se'ls ha de sancionar d'acord amb el que disposa el capítol IV, del títol X, de la Llei 1/2015, i se'ls ha d'aplicar, a més, les disposicions sobre la matèria arreplegades en la legislació vigent en matèria de procediment administratiu comú.   
  
  
DISPOSICIONS FINALS  
  
Primera. Normativa aplicable  
1. Aquestes ajudes es consideren subvencions públiques i es regeixen per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu reglament, i la resta de normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Atés que estan cofinançades pel Fons Social Europeu, se subjecten, igualment, al Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006, del Consell; així mateix se subjecten al Reglament (UE) núm. 1304/2013, del Parlament Europeu i del Consell, de 17 de desembre de 2013, relatiu al Fons Social Europeu, pel qual es deroga el Reglament (CE) núm. 1083/2006 del Consell.  
  
  
Segona. Habilitació normativa  
Es faculta la Direcció General del SERVEF o a l'òrgan que tinga delegades les competències per a dictar les instruccions i adoptar les mesures que considere oportunes per al desenvolupament, l'aplicació i l'execució d'aquesta ordre.  
Tercera. Entrada en vigor  
La present ordre entra en vigor l'endemà de la publicació en el Diari Oficial de la Generalitat Valenciana.  
  
València, 13 de febrer de 2018  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI